TORNA L'ELIANA ES MOU AMB LA FESTA DE L'ESPORT
Sin fecha

L’Eliana celebrarà aquest dissabte, 25 d’abril, una nova sessió de ‘L’Eliana es Mou’ amb un dels esdeveniments esportius més importants del 2015: la Festa de l’Esport. Aquesta jornada reunirà a totes les disciplines i modalitats esportives englobades dins de les escoles esportives municipals i les traurà al carrer a través de tallers, exhibicions i múltiples activitats.

La Festa de l’Esport compta amb un ampli programa d’activitats obertes a tots els veïns i les veïnes de l’Eliana, tant xiquets com a majors i de forma gratuïta, que inclou: partits de futbol i bàsquet, street tennis, proves atlètiques, exhibicions i tallers d’arts marcials, gimnàstica rítmica i dansa, gimnàstica per a majors, modalitats d’aeròbic, com fitball o cubbá, pilates amb espirals i per a xiquets i gimnàstica de reeducació postural o ioga. També hi haurà espai per als esports autòctons com la pilota valenciana, les birles o la colombicultura. A més se celebrarà una taula redona sobre els valors olímpics i l’esport i se celebrarà un lliurament de premis durant l’acte de clausura.

L’esdeveniment tindrà lloc en la plaça d’Europa i el Parc de l’Eliana en una jornada en la qual l’esport serà protagonista des de les 10.00 del matí i fins a les 18.00 hores.

Organitzada per la regidoria d’Esports i l’Associació de Clubs Esportius, aquesta activitat pretén fomentar els hàbits de vida saludables i la pràctica esportiva i donar a conèixer la gran varietat d’esports que es poden practicar en el Poliesportiu Municipal de l’Eliana

Més informació i inscripcions en les oficines del Poliesportiu Municipal de l’Eliana.